גזצ'או יוסף

גזצ'או יוסף, 2007
גזצ'או יוסף, 2014
גזצ'או יוסף (נולד ב-17 בינואר 1975) הוא אתלט עבר ישראלי שהתמחה בריצות בינוניות וארוכות. הוא זכה 24 פעמים בתואר אלוף ישראל בריצות למרחקים של 800 מטר עד ל-10,000 מטר. הוא שיאן ישראל הנוכחי בריצות, ל-3000 מטר ול-5000 מטר (משנת 2009), וב-2010 שבר שיא ישראלי בינלאומי בריצת 10,000 מטר (מאז נשבר שיא זה).

==ביוגרפיה==
גזצ'או נולד בגונדר שבאתיופיה, הבן החמישי מבין עשרה אחים למשפחת יוסף. גזצ'או ומשפחתו עלו ארצה ב-1991, כשהיה בגיל 16. בגיל 17 החל ללמוד בכפר הנוער הדתי "נווה עמיאל" שבעמק יזרעאל, שם החל לרוץ לראשונה במסגרת "עליית הנוער", בהדרכתו של ואלרי סימיונוב.

במסגרת זו השתתף בתחרויות מול רצים מפנימיות שונות בארץ.

ב-1995, לאחר סיום לימודיו בפנימייה, המשיך יוסף ללימודי מכינה והשלמת בגרויות, והשקיע במקביל באימוני הריצה ב"מכללת וינגייט", ואף זכה באליפות ישראל לנוער. כשזוהה הפוטנציאל הגלום בו, הוא זכה במלגת ספורט והחל לימודי מנהל עסקים במכללת "לינדנווד" במדינת מיזורי (ארצות הברית), וכעבור שנתיים המשיך באוניברסיטת טקסס טק. ב-2002 סיים את לימודיו ושב ארצה, ובגיל 27 התגייס לצבא.

כיום חי גזצ'או עם זוגתו נורית ושלושת ילדיהם בפתח תקווה.

===שיאן ישראל===
בתחרות שהתקיימה באודן הולנד ביוני 2009 קבע יוסף בריצת 1500 מטר שיא ישראלי חדש של 3:40.90 דקות, שיפור לשיאו בן 6 השנים של איתי מגידי (3:41.73 דקות). שלושה שבועות לאחר מכן, בתחרות שנערכה בליאז' בלגיה הוא קבע בריצת 3000 מטר שיא ישראלי חדש של 7:51.40 דקות, שיפור לשיאו בן השנתיים של איתי מגידי (7:54.11 דקות). שלושה ימים לאחר מכן בתחרות שנערכה בהויזדן בלגיה הוא קבע בריצת 5000 מטר שיא ישראלי חדש נוסף של 13:31.45 דקות, שיפור של לשיא בן 35 השנים של יובל וישניצר (13:39.8 דקות).

בתחרות שנערכה בהדר יוסף באפריל 2010 קבע גזצ'או בריצת 10,000 מטר שיא ישראלי חדש של 28:37.48 דקות, שיפור לשיאו בן 26 השנים של אריה גמליאל (28:42.9 דקות).

ב-2011, בעקבות שבר מאמץ באגן, ולאחר שיקום ופיזיותרפיה, עבר יוסף להשתתף בריצות מרתון.

ב-2012, השתתף יוסף בשתי ריצות מרתון בטווח של חודש, בניסיון לקבוע את קריטריון ההשתתפות הישראלי האולימפי (2:15:00 שעות). המרתון הראשון בו השתתף התקיים ברוטרדם הולנד, שם היה רחוק ב-46 שניות מהקריטריון האולימפי. במרתון השני בו השתתף, אשר התקיים בפראג, סיים במקום 11, בתוצאה של 2:15:07 שעות, כששבע שניות מפרידות בינו לבין השתתפות במשחקים האולימפיים.

==קבוצות ריצה==
ב-2007 הקים גזצ'או שלוש קבוצות ריצה לגילאים 30-60, בתל אביב, שוהם וקדרון (לא למטרות הישגיות). במסגרת הקבוצות, מתקיימים אימוני ריצה לחובבים, המתחרים בריצות מ-5 ק"מ ועד ריצות מרתון בארץ ובעולם.

מאז פרישתו עוסק גזצ'או בעיקר כמאמן ריצה מקצועי. הוא מאמן ספורטאים בכירים, ביניהם איימרו עלמיה ודוד טאייצ'או. בנוסף לכך, הוא מלווה גזצ'או את המרתוניסט העיוור, גדי ירקוני, שהשתתף במשחקים הפאראלימפיים לונדון (2012), ובחצי המרתון הכללי של ברלין ב-2013. הם הגיעו יחד למשחקים הפאראלימפיים בריו דה ז'ניירו ב-2016.

משנת 2016 מרכז את פרויקט הריצה של נערים בפתח תקווה במסגרת הקרן למצוינות אולימפית בישראל (בהנהלתו של אריק זאבי).

באוקטובר 2018 יזם יחד עם הקרן את [http://mynetpetahtikva.co.il/%D7%A1%D7%A4%D7%95%D7%A8%D7%98/316691/3 מרוץ יוספטל] בפתח תקווה.

== תארים והישגים ==
* בשנת 2000 התחרה באליפות מכללות בארצות הברית, בליגה ראשונה (NCAAׂׂׂׂ) וזכה בתואר "All american".
* בשנת 2001 זכה בתואר "Big 12" (ארצות הברית).

== קישורים חיצוניים ==

* 
* [https://web.archive.org/web/20150923182825/http://www.bc-running.com/wp/?p=1207 מועדון ארוחת בוקר- כתבה 09/2010]
* [http://vod.sport5.co.il/?Vc=3860&Vi=135592 הקאמבק של גזצא'ו], באתר ספורט 5
* 
* [https://www.youtube.com/watch?v=59KDC53RakU&#x20 סרטון תיעודי 2012], "7 דקות גורליות"
* [http://www.rungrc.co.il grc מועדון ריצה] אתר רשמי של מועדון הריצה GRC
* [https://web.archive.org/web/20140826162624/http://www.rungrc.co.il/2013/03/11/ מתוך מועדון ריצה 2013 "GRC-"Gezachw Running Club]
* [https://web.archive.org/web/20150924092730/http://www.rungrc.co.il/2013/02/04/ אימונים בקניה ואתיופיה 2013]

==הערות שוליים==

קטגוריה:אלופי ישראל בריצה
קטגוריה:שיאני ישראל בריצה
קטגוריה:ספורטאי מכבי תל אביב
קטגוריה:ישראלים ילידי אתיופיה
קטגוריה:עולים בשנות ה-1990
קטגוריה:מאמני אתלטיקה ישראלים
קטגוריה:בוגרי כפרי נוער
קטגוריה:בוגרי אוניברסיטת טקסס טק
קטגוריה:ישראלים שנולדו ב-1975